V piatok 24. júla popoludní došlo v katastri mesta Vrútky v úseku Dubná Skala k zosuvu pôdy na cestu prvej triedy I/18. Na miesto boli ihneď vyslané policajné hliadky, ktoré zabezpečovali regulovanie dopravy, ako aj ďalšie potrebné opatrenia. Cesta bola neprejazdná v oboch smeroch. V čase okolo 16.30 hod. prišlo na miesto v smere od Žiliny zdravotné záchranné vozidlo. Zdravotníci prevážali vo vozidle pacienta s podozrením na infarkt a potrebovali ho preložiť do druhého vozidla, ktoré prišlo na miesto v smere od Martina. Prejazd vozidiel ale nebol možný. Na mieste sa v tom čase vykonávali opatrenia za účelom odstránenia nánosov bahna z vozovky pomocou čelného nakladača, ktorý bol schopný zavalené miesto prejsť.
Z uvedeného dôvodu policajti z Obvodného oddelenia Policajného zboru Príbovce, ktorí boli na mieste a vykonávali opatrenia, ihneď konali a poskytli zdravotníkom asistenciu pri preložení pacienta. Pacienta naložili do nakladača, ktorý prešiel nánosy bahna na ceste až k druhému záchrannému vozidlu, ktoré previezlo pacienta do nemocnice v Martine.
Policajti naplnili poslanie polície "POMÁHAŤ A CHRÁNIŤ" a pomohli pri transporte pacienta v neprejazdnom úseku cesty.